google/wiki40b huggingface dataset:
Europaparlamentets president

Oppgaver

Presidenten er Europaparlamentets øverste leder. Hun eller han leder parlamentets plenumsmøter, og har dessuten ansvaret for at parlamentet er organisert i samsvar med reglene.
Presidenten representerer parlamentet i internasjonale forbindelser, ved seremonier, samt i administrative, juridiske og økonomiske forhold.
Europaparlamentets president leder presidiet som består av presidenten, 14 visepresidenter og fem kvestorer, de siste uten stemmerett. Presidenten har dobbeltstemme. Hun eller han leder også presidentkonferansen (svensk: talmannskonferensen) som består av presidenten og de politiske gruppene.
Når Europaparlamentet har vedtatt en lov under den alminnelige lovgivningsprosdyre, undertegner presidenten loven sammen med presidenten i Rådet. Presidenten undertegner parlamentets vedtak om EUs budsjett, som dermed blir iverksatt. 
Presidenten deltar i møtene i Det europeiske råd (EUs toppmøte). Ved begynnelsen av møtet redegjør hun eller han for Europaparlamentets syn på temaene møtet skal behandle, og dessuten i andre, aktuelle spørsmål.
Europaparlamentets president er den høyest rangerte i EU i henhold til den diplomatiske protokoll. Det skyldes at Europaparlamentet står først på listen over EUs institusjoner, slik den fremgår av EU-traktaten artikkel 13. EU skiller seg dermed fra de fleste nasjonalstater, der statssjefen har høyest rang.

Valg

Valget av president skjer av og blant medlemmene i Europaparlamentet. Dersom ingen kandidat etter tre valgrunder oppnår absolutt flertall av de avgitte stemmer, går de to medlemmer som oppnår det høyeste antall stemmer, videre til fjerde valgrunde. Ved stemmelikhet anses den eldste kandidaten som valgt.
Valgperioden er to og et halvt år, hvilket er halvparten av en valgperiode for parlamentets medlemmer. Presidenten kan gjenvelges.
Toy fox terrier

Toy fox terrier, eller amerikansk toy terrier, er en hunderase fra USA. Den er en terrier som ble utviklet på 1930-tallet. Rasen er nasjonalt anerkjent av American Kennel Club (AKC).
Åpen verden (videospill)

En åpen verden er et spilluttrykk som viser til en spesiell type banedesign der spilleren kan bevege seg fritt rundt i én sammenhengende, åpen verden, og man får betydelig frihet til å velge hvordan man skal gjennomføre målene i spillet. Uttrykket brukes ofte som et synonym til sandkassespill og «free-roaming», men uttrykkene «åpen verden» og «free-roaming» beskriver selve spillmiljøet og er mer rettet mot fraværet av kunstige barrierer i spill med åpen verden, i motsetning til de usynlige veggene og lasteskjermene man ofte finner i spill med lineært banedesign. Et spill med åpen verden er ikke alltid ensbetydende med sandkassespill. I et sandkassespill får spilleren muligheten til å endre verden og gjennomføre spillets mål som man selv ønsker – det finnes ingen «riktig måte» å gjennomføre et oppdrag eller et mål på.
Til tross for banedesignets navn, inneholder åpen verden-spill restriksjoner ved enkelte deler av spillets omgivelser. Alle spill må ha en yttergrense, og dette løses gjerne ved at man ved yttergrensene finner vann man ikke kan komme forbi, høye fjell man ikke kan bestige og lignende. Det finnes også gjerne områder i spillet som er lukket. Dette er uunngåelig. Eksempler på spill med åpen verden er GTA-spillene, The Elder Scrolls-spillene og lignende.
Skymengde

Skymengde er et mål for hvor stor del av himmelen som er dekket med skyer.
Kristina Solum

Priser

I 2010 ble hun nominert til Brageprisen for 2009, og fikk tildelt Kritikerprisen for beste oversettelse for 2009 for sin oversettelse av Ville detektiver av Roberto Bolaño. I 2016 ble hun tildelt Bastianprisen for sin oversettelse fra spansk av 2666 av Roberto Bolaño.
Tour de France 1912

Endringer fra 1911

Poengsystemet ble nok en gang tatt i bruk. En endring kom: Hvis rytterne kom i mål i samme gruppe, foruten de sju første, fikk rytterne samme mengde poeng. Som for eksempel på den 8. etappen der de første 13 syklistene kom i mål samtidig. De syv første fikk vanlig poenggivning, mens nr 8-13 fikk 10.5 poeng.
A Nightmare on Elm Street

Handling

Tenåringsjenta Nancy, og flere ungdommer i hennes omgangskrets, plages av særdeles uhyggelige drømmer om en psykopatisk mannsperson kalt Freddy. I drømmene fremstår han med et brannskadet ansikt, en karakteristisk hatt og noen merkelige hansker med påmontert knivblader på fingrene. Nancys drømmer blir stadig mer intense og én morgen oppdager hun flere flerrer i nattkjolen. Marerittene blir stadig mer livaktig og omsider flyter drøm og virkelighet over i hverandre. Riktig alvorlig blir det når flere av hennes venner myrdes i søvne. Siden politiet ikke fester lit til Nancys forklaring, må hun selv konfrontere drapsmannen i hans mørke verden. Av foreldrene får hun vite at Freddy var en virkelig person som ble drept for flere år siden.

Om filmen

Filmens start er nærmest ikonisk. Der får man se Freddy smi sin karakteristiske knivfingerhanske. Denne hansken, sammen med det brannskadede fjeset, hatten og den spesielle strikkegenseren, er det som kjennetegner hans ytre. Den grove røsten og den voldsomme latteren er andre fremtredende kjennetegn.
Filmen bidro til å revitalisere slasher-sjangeren.

Produksjon

Craven påbegynte manuset til filmen allerede i 1981, men hadde problemer med å finne et filmselskap som ville finansiere den. Først kontaktet han Walt Disney Pictures, men da de krevde at Craven skulle gjøre den mer eget for et yngre publikum, trakk han seg. Han gikk deretter hos Paramount Pictures, men de mente den hadde for mange likhetstrekk med Nattens mareritt, som de nylig hadde produsert. Han fikk også avslag hos Universal Pictures. Til slutt fikk han tilslag hos det relativt ukjente selskapet New Line Cinema, som i hovedsak hadde drevet bare med distribusjon av film. Filmens suksess bidro sterkt til selskapets fremgang på 1980-tallet.
Den britiske skuespilleren David Warner skulle egentlig ha rollen som Freddy Krueger, men han måtte melde pass etter en tid på grunn av oppdraget kom i konflikt med andre oppdrag han hadde avtalt. Flere i produksjonsteamet var innstilt på å droppe hele filmplanene inntil Robert Englund droppet inn på audition. Englund var ikke så høy som Craven hadde ønsket, men hans iherdighet og innlevelsesevne gjorde at Craven ble overbevist.

Anmelderne

Filmen har fått 94 % på Rotten Tomatoes.
Det norske nettstedet CINERAMA gav den terningkast fem i 1999.

Priser

Wes Craven ble tildelt kritikerprisen for denne filmen ved Avoriaz Fantastic Film Festival i Frankrike, mens Heather Langenkamp vant en pris for sine skuespillerprestasjoner i filmen. Det kan ellers nevnes at den ble nominert til beste skrekkfilm ved Saturn Award.

Publikum og økonomi

Filmen innbrakte 25,5 millioner dollar på amerikansk kino, noe som ble regnet som meget bra siden produksjonkostnadene var på bare 1,8 millioner dollar.
Spenol

Spenol er en uparfymert, beskyttende og fuktighetsbevarende hudkrem som blir produsert av det internasjonale farmasøytiske selskapet Takeda. Kremen ble utviklet av Sigurd Funder som laget en krem som skulle smøres på kuenes spener. Bøndene bruker Spenol (som ett av flere slike produkter) på spenene til kyrne, spesielt på sommeren når de er ute og blir utsatt for sol, noe som gjør huden ekstra tørr og sårbar. Såre spener er ubehagelig for kua, og småsår kan gi grobunn for bakterier som kan føre til mastitt, dermed blir det fort dyrlegebehandling og melk som må tømmes ut, med dertil hørende unødvendige kostnader. Produktene finnes da også med solfaktor.
Ifølge markedsføringen for produktet, oppdaget budeiene raskt at Spenol også hadde god effekt på deres egen sprukne hud.
Spenol inneholder: Mineraloljer, emulgatorer, fettsyrer, voks, fuktighetsbevarende middel, konserveringsmiddel og destillert vann. Spenol inneholder også de hormonforstyrrende stoffene propylparaben og methylparaben.
Đorđe Denić

Rosenborg

13. august 2018 skrev han under en kontrakt med Rosenborg Ballklub ut 2021.
19. august 2018 fikk han sin Eliteserie-debut for Rosenborg mot Kristiansund.
26. september 2018 scoret han sitt første mål for Rosenborg mot Vålerenga i kvartfinalen i cupen.
I sesongen 2018 var han med å vinne Eliteserien og Cupen.
Kilden kjønnsforskning.no

Kilden kjønnsforskning.no er et nasjonalt kunnskapssenter for kjønnsperspektiver og kjønnsbalanse i forskning. Kilden ble etablert av Norges forskningsråd i 1998 som Kvinne- og kjønnsforskningens InformasjonsLinje og Dokumentasjonsenhet i Norge (KILDEN). I dag er det administrativt underlagt Forskningsrådet som en faglig uavhengig enhet.
Kilden driver et nyhetsmagasin som er underlagt redaktørplakaten og medlem av Fagpressen. Ansvarlig redaktør er Kildens direktør Linda Marie Rustad.
Kilden utgir Tidsskrift for kjønnsforskning i samarbeid med Universitetsforlaget. Tidsskrift for kjønnsforskning er et vitenskapelig tidsskrift for det tverrfaglige feltet kjønnsforskning. Redaktører er fra 1. januar 2019 Beret Bråten og Mari Teigen.
I tillegg til forskningsjournalistikk, driver Kilden informasjonsarbeid gjennom nettstedet kjønnsforskning.no, arrangementer, publikasjoner osv. De drifter nettstedet kifinfo.no på oppdrag fra Komite for kjønnsbalanse og mangfold i forskning.
Robertprisen for årets kvinnelige birolle

Robertprisen for årets kvinnelige birolle er en filmpris som deles ut av Danmarks Film Akademi ved den årlige Robertfest.
Todos Somos Ramones

Todos Somos Ramones er et tributealbum til The Ramones fra 2005 som er utgitt av et argentinsk selskap. Albumet er produsert av Ed Stasium, som produserte mange av Ramones' album. Låter fra alle Ramones' 13 studioalbum er med på albumet og dessuten noen B-sider og uutgitte låter.
«Todos Somos Ramones» betyr «vi er alle Ramones».
Skejby kirke

Historie

Skejby kirke ble bygget i det 12. århundre, men lite er kjent om kirken i den perioden. Skejby var da en landsby, og har siden blitt et nabolag i Aarhus, og kirken fungerte som den lokale kirken for landsbyen. Den 26. mai 1420 ble Skejby kirke annektert av biskopen i Aarhus stift i forbindelse med etableringen av et sogn og et ønske om mer kontroll over utpekelsen av prester. Mellom 1620 og 1631 var presten i Skejby sogn også presten i landsbyene Hasle og Lisbjerg. Under svenskekrigene på 1630- og 1660-tallet ble kirken utsatt for plynding og tap av tiende som et resultat av at medlemmene slet med fattigdom. Kirken og sognet har siden blitt kontrollert av Aarhus bispedømme frem til staten konfiskerte det under reformasjonen. I 1912 ble kirken selveid. Sognet ble annektert til Aarhus i 1962, og i 1966 ble LIsbjerg og Hasle separert ut i sine egne uavhengige sogn.

Kirken

Kirken er hvitvasket med mye synlig kvadersten og har et romansk kor og midtskip. Tårnet ble bygget i 1910, og det hvitvaskede kapellet er utformet i gotisk stil og ble bygd i 1904. Kirken hadde originalt et våpenhus som ble revet i 1816. Kirken er orientert i retning av solen.
Chiaroscuro

Opprinnelse i chiaroscurotegning

Chiaroscuro hadde sin opprinnelse under renessansen som tegning på farget papir. Kunstneren arbeidet ut fra denne egenfargen mot lyset med hvit gouache, og mot mørket med blekk, gouache (opak/dekkende vannfarge) eller akvarell (transparent vannfarge). Denne teknikken baserte seg på fremstilling av illuminerte manuskripter på vellum dynket i fiolett fargestoff med opprinnelse fra sent i det romerske imperiet. Chiaruscurotresnitt begynte som imitasjoner av denne teknikken. Begrepet blir enkelte ganger brukt i omtale av malte bilder i monokrome eller to farger, mer generelt kjent på engelsk fra den franskspråklige ekvivalenten, grisaille. Chiaroscuro ble snart en samlebetegnelse på sterke kontraster i fremstillingen av lys og mørke i kunsten, som nå er den primære betydningen av begrepet.

Chiaroscuromodellering

Den mer tekniske bruken av begrepet chiaroscuro er effekten å modellere lys i malerier, tegninger eller trykk, hvor tredimensjonalt volum er foreslått ved nyanseverdien av farge og den analytiske divisjonen av lyse og mørke former – ofte kalt skyggelegging. Oppfinnelsen av disse effektene i vesten, «skiagraphia» eller «skygge-maleri» for grekerne i antikken, var tradisjonelt tilskrevet den berømte athenske maleren fra ca. år 500 før Kristus, Apollodoros. Selv om nesten ingen malerier fra den greske antikken finnes i dag, kan forståelsen av effekten av modellering av lys fortsatt bli sett i mosaikken fra sent på 400-tallet før Kristus, hos malere som Pella i Makedonia, spesielt i hjortejakten, i huset til bortførelsen av Helena, der man kan se inskripsjonen 'gnosis epoesen', som kan oversettes til 'lyset gjorde det'.

Teknikkens oppblomstring

Teknikken ble deretter benyttet av Tintoretto, Veronese og deres mange etterfølgere. Den når sitt høydepunkt i barokken, spesielt på 1600-tallet. Rembrandt er berømt for denne malemåten. Det er også Giovanni Baglione, og Caravaggio, som var avgjørende i utviklingen av tenebroso, en form for dramatisk chiaroscuro. Tenebroso ble særlig brukt i Spania og Napoli under spansk herredømme, eksempelvis av Jusepe de Ribera og hans etterfølgere. Adam Elsheimer, tyskeren som oppholdt seg i Roma, lagde mange nattmotiver med bål og måneskinn. Motiver med stearinlys, muligens inspirert av Caravaggio og Elsheimer, var en spesialitet i Utrecht-skolen, også kjent som de tyske Caravaggisti, Caravaggios etterfølgere, som for eksempel Hendrick Terbrugghen. Senere malere som ofte brukte stearinlys som lysskilde, var Georges de la Tour og Trophime Bigot i Frankrike, og Joseph Wright of Derby i England. Maleriet «Et eksperiment med en fugl i en luftpumpe» (An Experiment on a Bird in an Air Pump , se venstre bilde) er et godt eksempel.

Grisaille

Malemåten må ikke forveksles med grisaille som er en variant med gråtoner i stedet for farger. I noen av chiaroscurobildene er motivet først lagt som grisaille, og deretter fargelagt med lasering.
Bembidion grapii

Utbredelse

Bembidion grapii finnes nord i Europa, østover i Asia. Den er også registrert fra Norge.

Utseende

Bembidion grapii er en liten løpebille med en ganske slank og litt flat kroppsform. Antenneleddene har  lange hårbørster i spissen, antennens fjerde ledd har fine korte tilliggende hår. (Krever forstørrelse for å se),  Fasettøynene er noe utstående. Maxillarpalpene har et lite og nålformet endeledd, dette skiller slekten fra de andre nordiske løpebillene, hvor dette leddet er mye større og mer økseformet. Mange av artene i slekten Bembidion er like hverandre og er vanskelige å artsbestemme.

Levevis

Bembidion grapii tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de voksne, både i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Hvalfangerselskabet Hektor

Hvalfangerselskabet Hektor A/S var et norsk selskap som drev hvalfangst i Sydishavet. Det ble stiftet i Tønsberg 25. oktober 1910 av konsul Finn Bugge fra Tønsberg, som også var selskapets første disponent.
Selskapet hadde lisens for fangst ved Sør-Shetlandsøyene, der Whalers Bay på Deceptionøya siden 1906 hadde vært havn for flytende hvalkokerier. Den første sesongen ble fangsten drevet med det mellomstore kokeriet «Ronald» og tre innleide hvalbåter.
I oktober 1911 fikk selskapet konsesjon for å etablere en landstasjon i Whalers Bay for å kunne utnytte hvalskrottene som frem til da bare hadde blitt liggende igjen i sjøen etter flensing langs skutesiden. Konsesjonen omfattet enerett til å drive landstasjon på øya, samt rett til ett flytende kokeri og to hvalbåter. Hektor Hvalfangststasjon ble satt opp sesongen 1912/13 med bygninger som ble tatt med fra Norge, og et fraktefartøy ble innkjøpt og konvertert til flytende kokeri ved navn «Hektoria».
Etter at Bugge kjøpte selskapet A/S Hvalen i 1914 kunne han drive med to flytende kokerier og fem hvalbåter, i tillegg til landstasjonen. I sesongen 1913–14 var det kun A/S Ørnen som hadde større produksjon av hvalolje i Antarktis og Sør-Georgia enn Bugges to selskap.
Under første verdenskrig mistet N. Bugge begge sine to kokerier, «Benguela» og «Hektoria», så i 1920 ble det nybygde kokeriet «Ronald» (II) sendt nedover med fem hvalbåter og 216 mann som skulle jobbe ombord og på landstasjonen. «Ronald» var verdens første spesialbygde hvalkokeri.
I 1921 besto Hektors flåte av «Ronald» samt seks fangstskuter – «Almirante Goni», «Bransfield», «Edle», «Port Stanley», «Ross» og «T. H. Dahl».
I 1928 kjøpte Nils Bugge den tidligere passasjerbåten «Medic» som ble bygget om til flytende kokeri og fikk navnet «Hektoria» (II). Den ble så i 1932 flagget ut til selskapet Hektoria Ltd. i London som Nils Bugge og Harald Krogh Hansen hadde etablert i 1928. Hektoria Ltd. endret etter krigen navn til Hector Whaling Company Ltd., senere til United Whalers.
Landstasjonen ble lagt ned i 1931 som en følge av lave priser på hvalolje, samt tekniske nyvinninger som evaporatoranlegg og opphalingsslippen som muliggjorde  den pelagiske hvalfangst.
Ellen Gulbranson

Bakgrunn

Ellen Gulbranson studerte ved Kungliga Musikhögskolan med Julius Gunther og fra 1883 med Ellen Kenneth og Mathilde Marchesi i Paris. Senere studerte hun også med Marchesis datter Blanche, som omskapte Gulbransons stemme fra mezzosopran til dramatisk sopran.

Sangerinne

Gulbransons operadebut skjedde i Stockholm 1889 som Amneri. Hun møtte Edvard Grieg i 1888 og ble en av hans og Nina Griegs favoritter. Etter en konsert i Wien 1896 ble også Johannes Brahms oppmerksom på henne.
Hun giftet seg med den musikkinteresserte norske marineløytnanten Hans Gulbranson i 1890 og ble norsk statsborger. De bosatte seg på Haug gård i Bærum, og på Lysaker i 1893. De fikk tre døtre.
Hjulpet av Johan Svendsen ble hun en av sin tids ledende  Wagner-sangere. Mellom 1896 og 1914 var Gulbranson blant de ledende kreftene i Bayreuth-festspillene, der hun hovedsakelig opptrådte som Brünnhilde i Der Ring des Nibelungen.
Hun spilte inn noen få akustiske 78-plater på merket Gramophone for Brødrene Johnsen AS. 
Hun trakk seg tilbake i 1915 og ble en høyt ansett pedagog. Kaja Norena var den mest kjente av hennes elever.
Hun døde i en alder av 83 år.
Welanderhjemmet i Bergen

Welanderhjemmet i Bergen var et forpleiningshjem for barn med syfilis, og ble opprettet av Bergen kommune i 1919. Hensikten med å sende barn til Welanderhjem var å helbrede barna, men også å isolere dem for å hindre smitte. Hjemmet holdt til i den gamle hovedbygningen på Elsesro i Sandviken. Welanderhjemmet ble vedtatt nedlagt i 1939.

Bakgrunn

Barn med syfilis ble gjerne lagt inn på sykehus sammen med mødrene sine, og mange uttrykte bekymring over dette. Barn ble regnet som smittefarlige mye lenger enn voksne, og man mente at det var behov for egne hjem for disse barna. Det første hjemmet for syfilitiske barn ble opprettet i Stockholm år 1900, av den svenske legen Edvard Vilhelm Welander (1846-1917). I løpet av de neste tiår ble det etablert lignende hjem for syfilitiske barn flere steder i Skandinavia, blant annet i Bergen. Hjemmene fikk navnet Welanderhjem etter den svenske legen.

Historie

Allerede i 1917 holdt legen Dagny Tyvold et foredrag om Welanderhjem i Det medicinske selskap i Bergen, der hun lanserte tanken om egne hjem for syfilitiske barn i Bergen. Helserådet og kommunen stilte seg positive til tanken, og i 1919 flyttet Welanderhjemmet inn i hovedbygningen på Elsesro. Dette ble tidligere brukt som koloni for tuberkuløse barn, drevet av Maiblomsten. Disse barna ble overflyttet til barnehjemmet i Nyhavnsvingen 5, Jacob R. Olsens barnehjem.
Welanderhjemmet kunne ta imot opptil 20 barn fra spedbarnsalder til skolealder. Driften ble administrert av byens Stadsfysikus. Legetilsynet ble utført av en kvinnelig lege, Dagny Tyvold, som også behandlet kvinnelige pasienter med veneriske sykdommer. Betjeningen ellers bestod av to sykepleiere og nødvendige tjenere. En del av spedbarna ble overført direkte fra Kvinneklinikken på Haukeland sykehus etter fødselen. Mange av dem ble boende der i flere år. Da Welanderhjemmet i Bergen ble nedlagt i 1939 hadde det tatt imot til sammen 110 barn. Det gamle huset på Elsesro, som opprinnelig var en lystgård fra 1785, er i dag en del av Gamle Bergen Museum.

Arkivmateriale

Bergen Byarkiv oppbevarer arkivemateriale etter Welanderhjemmet. Dette finnes i arkivet etter Bergen Sundhetsvesen. Her finnes blant annet beleggsprotokoller, sykejournaler, inventarprotokoller og regnskapsbøker. I beleggsprotokollene finnes opplysninger om barnets navn, fødselsdato og fødested, innskriving og utskriving og hvor de ble sendt etter utskrivingen. Sykejournalene fra Haukeland sykehus inneholder i tillegg opplysninger om morens navn, fødested og fødselsdato, prøveresultater for barna, diagnose og helbred ved utskriving. De fleste journalene inneholder foto av barna. I andre kommunale arkiver finnes opplysninger om for eksempel bygningsforhold, drift og tilsyn. I kommuneforhandlingene kan man finne bystyresaken for opprettelsen av Welanderhjemmet.
Beast

Beast (eller ∀ΔΣ) (hangul: 비스트) er et sørkoreansk boyband som består av 6 medlemmer og har sitt utspring fra CUBE entertainment. Bandet het opprinnelig B2ST (Boys to Search for Top), men bare noen dager før de debuterte skiftet bandet navn til Beast (Boys of EAst Standing Tall). Bandets første minialbum, 'BEAST is the B2ST' kom ut 14. oktober 2009.
Beast består av Yoon Doo-joon (leder, rapper, vokalist og danser), Jang Hyun-seung (vokalist og danser), Yong Jun-hyung (hovedrapper og danser), Yang Yo-seob (hovedvokalist og danser), Lee Gi-kwang (vokalist og hoveddanser) og Son Dong-woon (vokalist, rapper, danser).
Emma Morano

Tidligere liv 

Emma Martina Luigia Morano ble født den 29. november 1899 i Civiasco, Vercelli, Piemonte, Kongedømmet Italia, til Giovanni Morano og Matilde Bresciani, som den eldste av åtte barn (fem døtre og tre sønner). Hun hadde en sitesterk familie: hennes mor, en tante og noen andre søsken ved fylte 90 år, og en av henne søstre, Angela Morano (1908-2011), gikk bort i en alder av 102. Som barn flyttet hun fra Sesia-dalen til Ossola, grunnet hennes fars jobb, men klimaet der var så forurensende at en fysiker rådet familien til å bo i et område med et mer moderat klima. Derfor flyttet de videre til Verbania, på Maggiore-elven, hvor hun ble boende for resten av sitt liv. I oktober 1926, giftet hun seg med Giovanni Martinuzzi (1901-1978), og hennes eneste sønn ble født i 1937, men døde da han kun var seks måneder gammel. Ekteskapet var ikke et lykkelig et, så i 1938 separerte Morano seg fra sin ektemann. Han døde i 1978.
Cycnidolon

Utseende

Middelsstore, slanke, blanke, mer eller mindre rødbrunlige trebukker. Antennene er lengre enn kroppen, det første og tredje leddet er påfallende forstørrede, klubbeformede. Pronotum er noe lengre enn bredt, uten pigger langs kanten. Dekkvingene er smale og jevnbrede, vanligvis med gulaktige tegninger.

Utbredelse

Slekten er vidt utbredt i den Neotropiske økosonen, nord til Costa Rica.
Sexolekt

En sexolekt er den språkbruken som betraktes som kjønnsspesifikk. Her menes den språkbruken som skiller menns språkbruk fra kvinners – sett i motsetning og i forhold til hverandre.
Golf under Stillehavslekene 2007

Golf under Stillehavslekene  2007. Golf var en av flere sporter som var med i de trettende stillehavslekene som ble arrangert i Apia på Samoa i perioden 25. august til 8. september 2007. Det var ellevte gangen som golf var med på programmet under stillehavslekene. Det var individuell og lagkonkurranse for både menn og kvinner.
Gardshistorie

Gårdshistorie, vanligvis i kombinasjon med slektshistorie, er en delsjanger av den norske bygdeboksjangeren. Gårdshistorien drøfter vanligvis historien til hvert gårdsbruk, eventuelt hierarkisk i form av egne avsnitt om navne- eller matrikkelgården og så avsnitt om det enkelte gårdsbruket.